b'\n_START_ARTICLE_\nVirtsaumpi\n_START_PARAGRAPH_\nVirtsaumpi, tai virtsaretentio, on tila, jossa virtsarakkoon kertyy virtsaa, mutta sit\xc3\xa4 ei saada virtsatuksi.  _NEWLINE_Virtsaummen vaikeus vaihtelee: t\xc3\xa4ydellinen virtsaumpi voi kehitty\xc3\xa4 hyvin nopeasti (akuutti), mutta t\xc3\xa4t\xc3\xa4 lievempi virtsaumpi voi kest\xc3\xa4\xc3\xa4 pitk\xc3\xa4\xc3\xa4nkin (krooninen). Virtsaummen riski\xc3\xa4 lis\xc3\xa4\xc3\xa4v\xc3\xa4t muun muassa virtsateiden rakenteelliset tekij\xc3\xa4t (miehell\xc3\xa4 riski kymmenkertainen), ik\xc3\xa4\xc3\xa4ntymiseen liittyv\xc3\xa4t muutokset, sek\xc3\xa4 virtsateiden virtausesteit\xc3\xa4 aiheuttavat, supistumisvoimakkuutta heikent\xc3\xa4v\xc3\xa4t ja virtsanerityst\xc3\xa4 lis\xc3\xa4\xc3\xa4v\xc3\xa4t tekij\xc3\xa4t. Erityisesti uusi ja \xc3\xa4killinen virtsaumpi aiheuttaa yleens\xc3\xa4 voimakkaan virtsaamistarpeen ja rakon venytyskivun, ja tila voi pitkittyess\xc3\xa4\xc3\xa4n aiheuttaa esimerkiksi rakon hermovaurioita tai vesimunuaisen. Virtsaumpi hoidetaan ensisijaisesti vapauttamalla virtsa rakosta kertakatetroimalla, mutta joissakin tilanteissa tarvitaan kestokatetrointia tai suprapubista kystostomiaa.\n_START_SECTION_\nVaikutukset\n_START_PARAGRAPH_\nErityisesti uusi ja akuutti virtsaumpi aiheuttaa yleens\xc3\xa4 kovan virtsaamistarpeen ja rakon venytyskivun. Rakko n\xc3\xa4ytt\xc3\xa4\xc3\xa4 ja tuntuu vatsalla kookkaalta ja pinke\xc3\xa4lt\xc3\xa4. Pitk\xc3\xa4\xc3\xa4n kest\xc3\xa4nyt (tunneista vuorokausiin) ylivenytys voi aiheuttaa rakon hermoturvotusta ja hermovaurioita. T\xc3\xa4m\xc3\xa4 heikent\xc3\xa4\xc3\xa4 rakon sensorista ja motorista toimintaa ja voi aiheuttaa virtsaamisvaivoja, mukaan lukien virtsankarkailua ja virtsaummen uusiutumisen. Pitk\xc3\xa4\xc3\xa4n koholla oleva paine rakossa voi aiheuttaa yl\xc3\xa4virtsateiss\xc3\xa4 virtsanjohtimien laajenemisen, vesimunuaisen (hydronefroosin) ja munuaisten vajaatoiminnan.\n_START_SECTION_\nKatetrointi\n_START_PARAGRAPH_\nVirtsaumpi vapautetaan v\xc3\xa4litt\xc3\xb6m\xc3\xa4sti katetroimalla. Kertakatetroinnissa rakkoon ty\xc3\xb6nnet\xc3\xa4\xc3\xa4n ohut letku (katetri) vain siksi ajaksi, ett\xc3\xa4 rakosta ei en\xc3\xa4\xc3\xa4 tule virtsaa. Kestokatetroinnissa katetri luonnollisesti j\xc3\xa4tet\xc3\xa4\xc3\xa4n rakkoon pidempiaikaisesti. Suprapubisessa kystostomiassa katetri vied\xc3\xa4\xc3\xa4n rakkoon vatsanpeitteiden l\xc3\xa4pi h\xc3\xa4pyluun yl\xc3\xa4puolelta._NEWLINE_Katetrointi on suoritettava aseptisesti infektioiden ehk\xc3\xa4isemiseksi. Lantion laskimoita puristava t\xc3\xa4ysi rakko voidaan tyhjent\xc3\xa4\xc3\xa4 kokonaan, jos potilaalla ei ole vaikeaa syd\xc3\xa4men vajaatoimintaa, jolloin laskimoita pitkin syd\xc3\xa4meen palaava veritilavuus voi nousta liian nopeasti._NEWLINE_Kertakatetrointi on ensisijainen menetelm\xc3\xa4. Jos katetrointi ei onnistu virtsaputken kautta tai potilaalla on krooninen virtsaumpi, suprapubinen kystostomia on yleens\xc3\xa4 parempi vaihtoehto. Kroonisessa virtsaummessa voi kuitenkin joissakin tilanteissa kannattaa k\xc3\xa4ytt\xc3\xa4\xc3\xa4 kestokatetria tai toistettua kertakatetrointia._NEWLINE_Leikkauksen j\xc3\xa4lkeen rakko kannattaa katetroida jo tavanomaista v\xc3\xa4hemmill\xc3\xa4 aiheilla ja ep\xc3\xa4varmemmalla diagnoosilla.'